C 81/20
MT
Il-Ġurnal Uffiċjali tal-Unjoni Ewropea
18.2.2022
L-Erbgħa 23 ta’ Ġunju 2021
jgħixu f'dawn il-kundizzjonijiet huma partikolarment vulnerabbli minħabba l-aċċess limitat għal servizzi essenzjali bħall-ilma, is-sanità u l-iġjene (WASH), l-edukazzjoni, l-assistenza sanitarja u s-servizzi ta' kura, fatt li jpoġġi f'riskju l-iżvilupp, il-futur u s-saħħa ta' dawn it-tfal; 19.
Jenfasizza li l-konsegwenzi tat-tifqigħa tal-COVID-19 jolqtu b'mod sproporzjonat l-ifqar nies u l-kategoriji soċjali l-aktar żvantaġġati, emarġinati u mingħajr protezzjoni, inklużi l-persuni b'diżabbiltajiet fiżiċi u intellettwali, il-persuni b'mard kroniku, il-persuni bi problemi ta' saħħa mentali u l-anzjani, li diġà għandhom aċċess limitat jew ma għandhom l-ebda aċċess għall-iġjene u għall-kuri bażiċi għall-bżonnijiet ta' saħħa tagħhom u saru saħansitra aktar vulnerabbli minħabba l-pandemija;
Rifuġjati u persuni spostati 20.
Iħeġġeġ lill-Kummissjoni tindirizza l-bżonnijiet speċifiċi tar-rifuġjati, tal-migranti u tal-persuni spostati internament, filwaqt li żżomm mal-prinċipju gwida tan-networks tas-saħħa pubblika li ħadd ma jitħalla lura u tastjeni milli twaqqaf lill-operaturi umanitarji tal-ewwel linja milli jkollhom kuntatt dirett ma' dawk li jaqdu; ifakkar bi tħassib li r-rifuġjati, il-migranti u l-persuni spostati internament huma fost il-popolazzjonijiet l-aktar vulnerabbli fil-kuntest ta' din il-kriżi tas-saħħa billi spiss ikollhom jissieltu ma' kundizzjonijiet ta' ħajja aktar prekarji u x'aktarx għalhekk ikollhom iħabbtu wiċċhom ma' ostakli fl-aċċess għas-servizzi tas-saħħa bażiċi akbar mill-popolazzjonijiet lokali; jisħaq fuq il-ħtieġa assoluta ta' aċċess ugwali għat-trattamenti għall-COVID-19 u servizzi oħra tas-saħħa u programmi tax-xibka ta' sikurezza għall-persuni milquta kollha, indipendentement min-nazzjonalità, l-istatus ġuridiku, l-oriġini, is-sess, l-orjentament sesswali, l-identità tal-ġeneru jew kwalunkwe karatteristika oħra; jisħaq fuq l-importanza li jingħata sostenn lir-rifuġjati u lill-persuni spostati internament biex ikunu jistgħu jindirizzaw l-impatt soċjoekonomiku sproporzjonat tal-pandemija, billi jissaħħu l-miżuri ta' appoġġ għall-għajxien u l-attivitajiet li jiġġeneraw introjtu, flimkien mal-aċċess tagħhom għas-sikurezza; jenfasizza li l-politiki tal-UE jmisshom jappoġġaw l-aċċess għad-dokumentazzjoni relatata mal-impjiegi u mal-edukazzjoni u ma' dik ta' natura ċivika; iħeġġeġ lill-UE u lill-Istati Membri joħolqu l-kundizzjonijiet biex it-tfal u ż-żgħażagħ fil-kampijiet tar-rifuġjati jkollhom aċċess għall-edukazzjoni, inklużi l-opzjonijiet ta' apprendiment mill-bogħod, b'mod partikolari l-apprendiment bażiku;
Tisħiħ tas-settur tas-saħħa 21.
Jissottolinja li t-tifqigħa tal-COVID-19 aggravat il-problema persistenti ta' nuqqas ta' mediċini fuq livell dinji, b'konsegwenzi akuti fil-pajjiżi li qed jiżviluppaw; jissottolinja li l-għajnuna għall-iżvilupp għandha prinċipalment tkun iddestinata li tforni kopertura universali “orizzontali” tas-sistema tas-saħħa permezz ta' approċċ olistiku u bbażat fuq id-drittijiet, li jinvolvi, fost affarijiet oħra, l-indirizzar sħiħ tan-natura multidimensjonali tas-saħħa (marbuta strettament mal-ġeneru, mas-sigurtà alimentari u n-nutrizzjoni, mal-ilma u s-sanità, mal-edukazzjoni u mal-faqar); jitlob, b'mod partikolari, li jiġu riveduti l-istrateġiji u s-sħubijiet proposti jew eżistenti bil-għan li jsostnu u jissaħħu aktar is-sistemi tas-saħħa pubblika fil-pajjiżi sħab, b'mod partikolari fir-rigward tat-tħejjija għall-pandemiji u tal-organizzazzjoni u tal-ġestjoni tas-sistemi tas-saħħa, inkluż l-għoti ta' assistenza tas-saħħa universali, il-vaċċinazzjonijiet, il-monitoraġġ u l-informazzjoni fl-ambitu tas-saħħa (inkluża s-sorveljanza tal-mard), it-taħriġ, ir-reklutaġġ u ż-żamma tal-persunal mediku, il-kapaċità dijanjostika u l-provvista tal-mediċini; 22.
Ifakkar li t-tisħiħ tas-sistemi tas-saħħa ma għandux iqisu esklużivament l-effetti epidemjoloġiċi tal-pandemija tal-COVID-19 fuq il-pajjiżi sħab, iżda għandu wkoll jikkunsidra l-fatturi bħall-bżonn ta' ġestjoni ta' iżjed malnutrizzjoni kkawżata mill-interruzzjoni tal-katini tal-provvista tal-ikel jew l-impatti psikoloġiċi tal-miżuri maħsuba biex itaffu t-tifqigħa tal-COVID-19; 23.
Ifakkar lill-Kummissjoni li l-organizzazzjonijiet sħab li mal-UE għandhom relazzjoni kkonsolidata sew, pereżempju l-Fond Globali, ifornu għajnuna siewja fl-akkwist u fit-tqassim malajr ta' tagħmir ta' protezzjoni personali, strumenti dijanjostiċi u terapiji kontra l-COVID-19 u li jiżvolġu rwol fundamentali fil-bini u fit-tisħiħ ta' sistemi tas-saħħa u fit-tiftix ta' donaturi; 24.
Jisħaq fuq il-bżonn li jiġi rkuprat mill-aktar fis possibbli d-dewmien fil-programmi ta' immunizzazzjoni ta' rutina u jiġi żgurat l-issuktar tal-forniment ta' servizzi tas-saħħa bażiċi oħra; jitlob finanzjamenti adegwati għal inizjattivi bħal Gavi, l-Alleanza għall-Vaċċini, u CEPI, il-Koalizzjoni għall-Innovazzjonijiet fit-Tħejjija għall-Epidemiji; jinsab imħasseb bis-sistema ta' governanza globali tal-vaċċini, esternalizzata u frammentata, li minflok ma tippromwovi l-kooperazzjoni, iġġenerat kompetizzjoni fil-qasam tal-vaċċini, tal-istrumenti dijanjostiċi u l-kuri; iħeġġeġ lill-UE u lill-Istati Membri jkunu minn tal-ewwel biex jitolbu aċċess ekwu u bi prezz baxx għall-vaċċini fid-dinja kollha abbażi tal-prinċipju tas-solidarjetà globali; jistieden lill-Kummissjoni tiżgura li r-risposta globali tal-UE għall-pandemija tal-COVID-19 ma timminax il-finanzjamenti tal-UE favur il-programmi tas-saħħa essenzjali l-oħra, inkluż il-Pakkett tas-Servizzi Inizjali Minimi